‘ออมสิน’เลิก‘เคทีซี’ ออกบัตรเครดิตเอง
ออมสินพร้อมเปิดตัวบัตรเครดิต ก.พ.นี้ ตั้งเป้าดันลูกค้าใช้ชำระเงิน
21 ธ.ค. 2558

ออมสินพร้อมเปิดตัวบัตรเครดิต ก.พ.นี้ ตั้งเป้าดันลูกค้าใช้ชำระเงิน
นายอิสระ วงศ์รุ่ง รองผู้อำนวยการธนาคารออมสิน กลุ่มลูกค้าบุคคล เปิดเผยว่า ในช่วงเดือน ก.พ. 2559 ธนาคารเตรียมออกบัตรเครดิตธนาคารออมสินที่ใช้ระบบของตัวเองเป็นครั้งแรก ตั้งเป้า 2 แสนใบ แบ่งเป็น บัตรเครดิตเพื่อใช้ชำระสินค้าและบริการต่างๆ จำนวน 1.6 แสนใบ และบัตรกดเงินสด 4 หมื่นใบ เพื่อให้ลูกค้าสามารถนำไปใช้จ่ายสินค้าทั้งอุปโภคและบริโภค
ทั้งนี้ บัตรเครดิตที่ธนาคารออกมาจะแบ่งเป็น 2 ประเภท ได้แก่ ลูกค้าที่มีรายได้ต่อเดือนตั้งแต่ 1.5-3 หมื่นบาท จะเป็นบัตรจีเอสบี โกลด์ การ์ด และลูกค้าที่มีรายได้ต่อเดือนตั้งแต่ ​3 หมื่นบาทขึ้นไป จะเป็นบัตรจีเอสบี แพลทินัม การ์ด​ ส่วนการคิดอัตราดอกเบี้ยกรณีผิดนัดชำระธนาคารจะคิดเพียง 19% ต่ำกว่าธนาคารพาณิชย์ที่คิด 28%
“ธนาคารได้ออกบัตรเครดิตมาแล้วโดยร่วมกับเคทีซี แต่ในปีหน้าจะเริ่มดำเนินการเอง ปัจจุบันลูกค้าที่ใช้บัตรเดบิตของธนาคารมีสัดส่วนอยู่ที่ 7 ล้านใบ แต่มีลูกค้าไม่เคยใช้จ่ายผ่านบัตรกว่า 1 ล้านใบ ธนาคารจะกระตุ้นให้ลูกค้าใช้บัตรมากขึ้น” นายอิสระ กล่าว